Bivhili Yanga ya U ita na U guda Bugu ya 3

U bebwa ha Yesu
Yesu e munyanyani wa mbingano
Musamaria wa mbilutshilidzi
Yesu a tshi kaidza ḓumbu
Zakia
Yesu u a tshila

bible society
of south africa

© Bible Society of South Africa 2020

U bebwa ha Yesu

Josefa na Maria vho takuwa muḓini wa Nazaretha vha livha muḓini wa Betlehema.

Musi vha tshi swika Betlehema, ho vha hu si na kamara yavho ine vha nga dzula khayo nḓuni ya vhaeni.

Afho Betlehema, Maria a beba ṅwana.

A mu putela nga mbemba dza sila a mu ladza mukungwani.

Vhaṅwe vhalisa vho vha vha tshi lala ḓakani.

Vho vha vha tshi khou lisa nngu dzavho.

Muruṅwa wa Muṋe washu a bvelela kha vhalisa.

Lupenyo lwa Muṋe washu lwa vha tiba.

Vha tshenuwa zwihulu.

Muruṅwa a vha vhudza a ri, “Ni songo ofha! Ndo ni ḓisela mafhungo maḓifha.

Ṋamusi ḽino Yesu o bebwa Betlehema. Ndi ene Muṋe washu.

Ni ḓo wana lutshetshe lwo putelwa nga mbemba dza sila, lwo lala mukungwani.”

Thendo nga i ye ha Mudzimu!
Thendo nga i ye ha Mudzimu!

Kathihi fhedzi ha vhonala mara a vharuṅwa vha tshi bva ṱaḓulu, vha tshi khou imba vha tshi ri,

“Thendo nga i ye ha Mudzimu ṱaḓulu-ṱaḓulu, na fhano shangoni vhane a vha takalela vha vhe na mulalo.”

Vharuṅwa vha vhuelela ḽiṱaḓulu.

Ndi hone vhalisa vha tshi vhudzana vha ri, “Nga ri ye Betlehema, ri yo vhona hetsho tsho iteaho.”

Ndi hone vha tshi ṱuwa nga luvhilo, vha wana Maria na Josefa, vha vhona ṅwana o lala mukungwani.

Ha ḓa vhaṅwe vhaṱali u ṱoḓa Yesu.

Vho tshimbila lwendo lulapfu vha tshi bva Vhubvaḓuvha.

Ṋaledzi ya vha farisa u wana he Yesu a vha e hone.

Ṋaledzi ya ranga phanḓa ha vhanna vha vhuṱali u swika i tshi ima nṱha ha fhethu he ṅwana a vha e hone.

Musi avho vhanna vha tshi vhona iyo ṋaledzi, vha takala hani!

Vhanna vha vhuṱali vha dzhena nḓuni.

Musi vha tshi vhona ṅwana e na Maria mme awe, vha gwadama vha mu luvha.

Ndi hone vha tshi bvisa zwifhiwa zwavho zwa ṅwana. Ho vha hu na musuku na zwioro na zwiḓolo zwi nukhelelaho.

Yesu e munyanyani wa mbingano

Muḓini wa Kana ho vha hu na munyanya wa mbingano na mme a Yesu vho vha vhe henefho.

Yesu na vhafunziwa vhawe na vhone vho vha vho vhidziwa.

Hone waini ya ṱahela.

Mme a Yesu vha mu vhudza vha ri, “Vhathu a vha tshee na waini.”

Hone Yesu a vhudza mme awe a ri, “Vha mmbudzelani zwine nda fanela u ita?

Tshifhinga tshanga a tshi athu swika.”

Mme awe vha vhudza vhashumi vha ri, “Ni ite zwine a ni vhudza.”

Ho vha hu na mvuvhelo dza matombo ṱhanu na nthihi.

Yesu a vhudza vhashumi a ri, “Ḓadzani mvuvhelo hedzi nga maḓi.”

Vha dzi ḓadza dza guma nga mulomo.

Yesu a vhudza vhashumi a ri, “Zwino ikani iṅwe waini, ni ise ha munna ane a tshimbidza munyanya.”

Munna a no tshimbidza munyanya a thetshela ayo maḓi o shandukaho waini.

Munna a no tshimbidza munyanya o vha a sa ḓivhi hune iyo waini ya bva hone.

Ndi hone a tshi vhidza mukwasha a mu vhudza a ri,

“Muṅwe na muṅwe u thoma nga u kela waini yavhuḓi.

Hone inwi no vhulunga waini yavhuḓi u swika zwino.”

Yesu o ita maḓembe ayo a u thoma muḓini wa Kana.

U bva zwenezwo vhafunziwa vhawe vha mu fulufhela.

Musamaria wa mbilutshilidzi

Muṅwe musi Yesu o vha a tshi khou amba na vhathu.

Muṅwe munna a mu vhudzisa a ri, “Wa hashu ndi nnyi?”

Ndi hone Yesu a tshi vhudza vhathu tshifanyiso.

Muṅwe munna o vhuya a fara lwendo a tshi khou tshimbila gondoni.

Ha ḓa mavemu a mu levhela.

Vha mu kherulela zwiambaro, vha mu rwa.

Vha ṱoḓou vhulaha uyo munna, vha mu ṱutshela o rambalala henefho.

Ha fhira tshifhe a tshi khou tsa nga gondo ḽeneḽo.

Musi tshifhe a tshi vhona uyo munna, a pambutshela thungo a fhira.

Ngauralo, ha swika munna we a vha e mufarisi thembeleni.

A sendela a sedza uyo munna, a pambutshela thungo a fhira.

Huno muṅwe munna we a vha a tshi bva shangoni ḽa Samaria o vha a tshi khou tshimbila nga gondo ḽenelo.

Musi a tshi vhona uyo munna we a vha o rwiwa nga mavemu, a mu khathutshela mbilu, a sendela khae.

A shela mbonzhe dzawe mapfura na waini, a dzi pomba.

Ndi hone a tshi namedza uyo munna kha donngi yawe.

A dzhia uyo munna a mu isa nḓuni ya vhaeni.

A onga uyo munna henefho nḓuni ya vhaeni.

Nga matshelo a bvisa mangwende mavhili a siliva.

Ayo mangwende a a ṋea muṋe wa nnḓu ya vhaeni a ri, “Nga vha mu onge. Musi ndi tshi vhuya ndi ḓo vha lifhela zwiṅwe zwoṱhe zwe vha mu itela.”

Musi Yesu o no fhedza u vha vhudza itsho tshifanyiso, a vhudzisa a ri, “Muthu uyo o rwiwaho, munna we a vha a tshi nga vha wa hawe ndi ufhio?”

Munna uyo a fhindula a ri, “Ndi we a mu khathutshela mbilu.”

Ndi hone Yesu a tshi ri, “Ni fanela u ita nga u ralo.”

Yesu a tshi kaidza ḓumbu

Yesu a dzhena tshikepeni.

Vhafunziwa vhawe na vhone vho vha vhe tshikepeni.

Vha wetshela seli na luḽa lwa dzivha.

Yesu o vha o eḓela murahu ha tshikepe.

Kathihi fhedzi ha thoma u tita ḓumbu ḽa maanḓa.

Magabelo a thoma u dzhena tshikepeni, tshikepe tsha vho ṱoḓa u ṋupela.

Huno Yesu o vha a tshee o eḓela.

Vhafunziwa vha ya ha Yesu vha mu vusa.

Vha ri, “Muṋe washu, nga vha ri tshidze! Ri a lovha!”

Yesu a ri, “Ndi ngani ni tshi ofha?”

Ndi hone Yesu a tshi vuwa.

Yesu a kaidza ḓumbu, magabelo a dzika.

Yesu a ri, “Ni ri tshete! Dzikani!”

Ha dzika tshoṱhe.

Vhafunziwa vha akhamala, vha tshenuwa.

Vha vhudzana vha ri, “Munna uyu ndi muthu-ḓe? Na maḓumbu na magabelo a a mu thetshelesa!”

Yesu na vhafunziwa vhawe vha tala nga tshikepe vha pfukekanya dzivha.

Zakia

Ho vha hu na muṅwe munna we a vha a tshi pfi Zakia.

O vha a tshi ḓihwa nga muṅwe na muṅwe.

Zakia o vha e munna o pfumaho, a tshi dzula muḓini wa Jerikho.

Vhathu vho vha vha sa mu funi nge a vha e muthelisi.

Zakia o vha a tshi kuvhanganya tshelede i tshi bva kha vhathu.

Tshelede iyo yo vha i ya vhavhusi.

Muṅwe musi Yesu a swika muḓini wa Jerikho.

Zakia o vha a tshi ṱoḓa u vhona uri Yesu ndi nnyi.

Hone Zakia a si zwi kone nge a vha e munna mupfufhi.

Zakia a gidima a fhirela gogo, a gonya muri.

O gonya uyo muri uri a kone u vhona Yesu.

Musi Yesu a tshi swika fhethu afho a sedza nṱha.

Yesu a ri, “Zakia, ṱavhanyani ni tse. Ṋamusi ndi mueni waṋu.”

Zakia a ṱavhanya a tsa.

Zakia a ṱanganedza Yesu nḓuni yawe.

Zakia o vha o takalesa.

Vhathu vhoṱhe vhe vha zwi vhona vha thoma u gungula.

Vhathu vha ri, “Yesu o dalela munna muvhi!”

Zakia a takuwa a vhudza Yesu a ri,

“Vhashai ndi do vha ṋea hafu ya zwoṱhe zwine nda vha nazwo.

Arali ndo fhura muṅwe muthu, ndi ḓo mu lifhela zwingafho luṋa.”

Yesu a ri, “Ṋamusi fhano muṱani uno zwo dovha u vhuelela ngonani. Nṋe ndo ḓa u tshidza vhathu vho xelaho.”

Zwino Zakia o takala hani!

Yesu u a tshila

Yesu na vhafunziwa vhawe vha ṱuwa vha ya tsimuni.

Yesu a rabela a ri, “Ita zwine wa funa nga nṋe.”

Ndi hone hu tshi ḓa Judasi, o ranga vhanna phanḓa vho faraho mapanga na migopi.

Vha ḓa vha fara Yesu. Vha dzhia Yesu vha mu isa ha tshifhe muhulu.

Tshifhe muhulu a vhudzisa Yesu a ri, “Ni Murwa wa Mudzimu naa?” Yesu a fhindula a ri, “Ee, ndi Murwa wa Mudzimu.

Ndi hone tshifhe muhulu a tshi vhudzisa vhanna vha khoro a ri, “Yesu ndi iteni ngae?”

Vhone vha fhindula vha ri, “U fanela u fa.”

Ndi hone vharangaphanḓa vha Majuta vha tshi dzhia Yesu vha mu isa ha Pilato, uyo a fhedza nga u kumedza Yesu vhaṅwe vhahali.

Vhahali vha tamba nga Yesu, vha mu ambadza khare ya mipfa ṱhohoni.

Vha dzhia Yesu vha mu isa fhethu hune ha pfi Golgotha.

Golgotha ndi u ri, “Fhethu ha Dethele”.

Vhahali vha vhamba Yesu tshifhambanoni.

Maria mme a Yesu o vha o ima henefho tsini.

O vha o ima tsini ha Johanisi, khonani ye Yesu a vha a tshi i funa.

Yesu a vhudza mme awe a ri, “Johanisi ndi ṅwana wavho.”

A amba na khonani yawe a ri, “Havha ndi mme aṋu.”

Ndi hone Johanisi a tshi dzhia Maria a yo dzula nae hayani hawe.

Yesu a ṱavha mukosi. Ndi hone a tshi dzama.

Vha tsisa Yesu kha tshifhambano.

Ndi hone vha tshi mu swiṱa tsimuni.

Vha vala tshalo nga tombo ḽihulu.

Nga Swondaha nga matsheloni vhaṅwe vhasadzi vha ya tshaloni.

Vha vhona tombo ḽo kunguluselwa kule.

Hone tshitumbu tsha Yesu tsho vha tshi siho.

Muruṅwa we a vha a tshi bva ṱaḓulu a vhudza avho vhasadzi a ri, “Yesu u a tshila! lyani u vhudza khonani dzawe.”

Musi wonoyo vhaṅwe vhanna vhavhili vho vha vha tshi khou ya Emausi.

Vho vha vha tshi khou amba nga zwoṱhe zwo iteaho.

Vho vha vho ṱungufhala vhukuma.

Yesu a ḓa a tshimbila navho.

Yesu a vha vhudza uri o vha o fanela u fa.

Ndi hone vha tshi swika muḓini. Vhanna avho vha vhudza Yesu vha ri, “Nga vha dzule na riṋe.”

Yesu a dzhena, a dzula fhasi uri a ḽe navho.

Musi Yesu a tshi livhuha hu tshi ḽiwa zwiḽiwa, vhanna avho vha zwi ḓivha uri ndi Yesu, hone Yesu zwenezwo a nyamalala.

Kathihi fhedzi, vhanna avho vha humela Jerusalema.

Vha vhudza khonani dzavho zwe zwa itea. Vha ri vho vhona Yesu.

Avho vhavhili vho vha vha tshi khou vha vhudza zwe vha vhona Yesu.

Kathihi fhedzi, Yesu ene muṋe a ima vhukati havho.

Yesu a vha vhudza a ri, “Ndi nṋe vhukuma.”

Vha takala nga maanḓa.

Vha ḓivha uri Yesu u a tshila.

Bivhili Yanga ya U ita na U guda Bugu ya 3

Tshivenda Literacy Programme
First digital edition 2020

© Bible Society of South Africa 2020

Illustrations © Bible Society of South Africa 1985
Illustrations by Annie Vallotton

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa
P O Box 5500, Tyger Valley 7536, Bellville

www.biblesociety.co.za

Epub-format: ISBN 978-0-7982-2408-6
PDF-format: ISBN 978-0-7982-2407-9